Man doodgesteek in plaasaanvalArgieffoto: Lorraine Claasen ŉ Man is vroegoggend doodgesteek tydens ŉ plaasaanval in Mpumalanga. Brig. Leonard Hlathi, provinsiale woordvoerder van die polisie, het aan Maroela Media gesê die aanval het omstreeks 01:15 op die plaas Moseley in Barberton in Mpumalanga plaasgevind. “Na bewering het vyf mans, van wie drie gewapen, op die plaas ingebreek. Daar was twee mans en een vrou in die huis,” het Hlathi verduidelik. “Daar het ŉ struweling tussen die slagoffer en die verdagtes ontstaan en Pieter Jan van Es (55) is met ŉ onbekende skerp voorwerp gesteek en is op die toneel dood,” het Hlathi gesê. Volgens Hlathi is die ander twee persone ongedeerd. Hy het bygevoeg dat die slagoffers uiters geskok is en nog nie in staat was om volledige verklarings af te lê nie. “Die verdagtes het elektroniese toerusting gesteel en dit in die slagoffer se Chevrolet-afleweringsvoertuig gelaai en op die vlug geslaan.” Die voertuig se registrasie nommer is FVD 843 MP. Niemand is nog in verband met die voorval in hegtenis geneem nie. ŉ Saak van huisroof en moord is aanhangig gemaak.